ક્રેકોવનું એસએસ ભવન એક વિશાળ આધુનિક મકાન હતું. અંદરનું વાતાવરણ ભલે સાવ હળવું ન હતું, તો મોન્ટેલ્યૂપિકની જેલ જેટલું અત્યંત ગંભીર પણ ન હતું. એ મકાનની સાથે સંકળાયેલા અત્યાચારોની વાતોને સાવ ખોટી જ માની લઈએ તો પણ, તેનું વિશાળ કદ, ગૂઢ વરંડાઓ, દરવાજાઓ પર લખાયેલા વિભાગીય હોદ્દાઓને કારણે ઊભી થતી ભાવશૂન્ય ભયની લાગણી, આ બધાને કારણે ધરપકડ કરાયેલી વ્યક્તિ અંદર પ્રવેશે ત્યાં જ મુંઝવણમાં મૂકાઈ જાય! એસએસની મુખ્ય કચેરી, વ્યવસ્થાપક પોલીસ ક્રિપો, સિપો અને ગેસ્ટાપોનું મુખ્યાલય, એસએસનું આર્થિક અને વહિવટીતંત્ર, તેના કર્મચારીઓ, યહૂદીઓને લગતી બાબતો, વંશ અને વિસ્થાપન વિભાગ, એસએસની કોર્ટ, સૈન્ય, એસએસની અન્ય સેવાઓ, જર્મન સશક્તિકરણ માટેનો રાઇક વિભાગ, જર્મનભાષીઓ માટેની કલ્યાણ કચેરી, વગેરે જેવી કેટલીયે ઑફિસો એ મકાનમાં આવેલી હતી.